Priekšlikums iekšējais nolīgums starp dalībvalstu valdību pārstāvjiem, kas tiekas Padomes sanāksmē, par Kopienas palīdzības finansēšanu daudzgadu finanšu shēmā laika posmam no 2008. līdz 2013. gadam saskaņā ar Partnerības nolīgumu starp Āfrikas, Karību jūras un Klusā okeāna valstīm un Eiropas Kopienu un tās dalībvalstīm, kurš parakstīts Kotonū (Beninā) 2000. gada 23. jūnijā un pārskatīts Luksemburgā (Luksemburgas Lielhercogistē) 2005. gada 25. jūnijā, un par finansiālas palīdzības piešķiršanu aizjūras zemēm un teritorijām, kurām piemēro EK Līguma ceturto daļu /* SEC/2006/0371 galīgā redakcija */





[pic] | EIROPAS KOPIENU KOMISIJA | Briselē, 17.3.2006 SEC(2006) 371 galīgā redakcija Priekšlikums IEKŠĒJAIS NOLĪGUMS starp dalībvalstu valdību pārstāvjiem, kas tiekas Padomes sanāksmē, par Kopienas palīdzības finansēšanu daudzgadu finanšu shēmā laika posmam no 2008. līdz 2013. gadam saskaņā ar Partnerības nolīgumu starp Āfrikas, Karību jūras un Klusā okeāna valstīm un Eiropas Kopienu un tās dalībvalstīm, kurš parakstīts Kotonū (Beninā) 2000. gada 23. jūnijā un pārskatīts Luksemburgā (Luksemburgas Lielhercogistē) 2005. gada 25. jūnijā, un par finansiālas palīdzības piešķiršanu aizjūras zemēm un teritorijām, kurām piemēro EK Līguma ceturto daļu (iesniegusi Komisija) PASKAIDROJUMA RAKSTS Ģeogrāfiskai sadarbībai ar Āfrikas, Karību jūras un Klusā okeāna valstīm (ĀKK) atbilstīgi režīmam pēc 9. EAF daudzgadu finanšu shēmas sadarbībai saskaņā ar ĀKK un EK partnerības nolīgumu Eiropadome 2005. gada 16. decembrī lēma par aptverto laikposmu (2008–2013), piešķirto summu (22 682 euro pašreizējās cenās, izņemot atbalsta izdevumus), finansēšanas mehānismu (starpvaldību Eiropas Attīstības fonds – EAF) un iemaksu sadalījumu (apmēram pa vidu starp 9. EAF sadalījumu un paredzamajām budžeta iemaksām). Uz šā pamata ir izstrādāta daudzgadu finanšu shēma laika posmam no 2008. līdz 2013. gadam un papildu iekšējais nolīgums. Iekļauts provizoriskais balsu sadalījums 10. EAF komitejā, balstoties uz 2005. gada decembra Eiropadomē pieņemto iemaksu sadalījumu. Pieprasīts papildu finansējums atbalsta izdevumiem, kas ir 4 % no Komisijas pārvaldītajiem apropriējumiem. Tas ir ievērojams palielinājums salīdzinājumā ar 9. EAF un atspoguļo Komisijas vēlmi pilnīgāk ņemt vērā patiesos atbalsta izdevumus, kas rodas EAF īstenošanā, tostarp papildu izmaksas saistībā ar palīdzības īstenošanas pilnvaru nodošanu delegācijām un pastiprinātu pārraudzību. Lai iekšējais nolīgums stātos spēkā, tas jāratificē visām dalībvalstīm. Iepriekšējā pieredze liecina, ka ratifikācijas process no nolīguma parakstīšanas dienas var aizņemt 2 gadus vai pat vairāk. 2005. gada 25. jūnijā parakstot pārskatīto ĀKK un EK partnerības nolīgumu, ĀKK un EK tādēļ kopīgi deklarēja, ka „katra puse tiecas īstenot pārskatītā Kotonū nolīguma ratifikācijas procedūru 18 mēnešos pēc minētā pārskatītā nolīguma parakstīšanas, ievērojot attiecīgu valstu un Kopienas kompetenci un procedūras”. Tā kā ir paredzams, ka 9. EAF līdzekļi būs pilnībā piesaistīti līdz 2007. gada beigām, ir ārkārtīgi svarīgi, lai 10. EAF varētu sākt faktiski darboties no 2008. gada pirmās dienas, tādēļ ratifikācijas procesam jāsākas iespējami drīz, t. i., tūlīt pēc tam, kad ĀKK un EK Ministru padome būs pieņēmusi attiecīgo daudzgadu finanšu shēmu laika posmam no 2008. līdz 2013. gadam, kas plānots 2006. gada jūnija sākumā. 9. EAF iekšējais nolīgums aptver ne tikai Kopienas palīdzības finansēšanu saskaņā ar finanšu protokolu, bet arī tā pārvaldību un īstenošanu, ieskaitot komiteju izmantošanas procedūras. Iekšējā nolīgumā paredzēts, ka pantus, kas neietekmē finansēšanu un iemaksu sadalījumu, Padome var grozīt ar vienprātīgu lēmumu. Atbilstīgi Kopienas centieniem pēc saskaņošanas 10. EAF īstenošanā jāievēro kārtība, par ko vienosies sarunās par „Sadarbību attīstības jomā un ekonomiskās sadarbības instrumentu” finanšu perspektīvai no 2007. līdz 2013. gadam. Tā kā šīs sarunas var ieilgt, ierosinātais 10. EAF iekšējais nolīgums aptver tikai ratificējamos aspektus. Tie galvenokārt ir finansiālie aspekti un apliecinājums, ka tiks izveidota pienācīga pārvaldības komiteja; konkrēti šās komitejas uzdevumi plānošanā un lēmumu pieņemšanā tiks izstrādāti atsevišķā Padomes regulā. Tas ļaus agrāk pieņemt īsāku iekšējo nolīgumu. Finanšu regula 10. EAF tiks sagatavota vēlāk, kad būs pabeigta kopbudžeta regulu vienkāršošana – arī ar nolūku cik vien iespējams vienkāršot procedūru. 10. EAF iekšējais nolīgums apstiprina laika ierobežojuma klauzulas (sunset clause) principu – pēc 10. EAF stāšanās spēkā vairs nevar piesaistīt līdzekļus no iepriekšējiem EAF un pēc šā datuma nevar no jauna piesaistīt iepriekšējo EAF atsaistītos līdzekļus. Tas ir savienojams ar iespējamu iekļaušanu budžetā vēlāk. Jaunais iekšējais nolīgums arī paver ceļu ievērojamam dalībvalstu iemaksu palielinājumam, ņemot vērā to nesenās apņemšanās ievērojami palielināt valsts palīdzību attīstības jomā laika posmā, kuru aptver daudzgadu finanšu shēma 2008. līdz 2013. gadam, un novirzīt vismaz 50 % no šā palielinājuma Āfrikai, kā arī ir pietiekami elastīgs, lai varētu veikt turpmākus pielāgojumus pēc 2008.–2009. gada budžeta pārskatīšanas. Tā kā Eiropadome 2005. gada 16. decembrī nolēma atgriezties pie esošā starpvaldību EAF, 10. EAF jāparedz arī papildu finansējums Aizjūras zemēm un teritorijām (AZT) blakus summai, kas paredzēta ģeogrāfiskai sadarbībai ar ĀKK. Sākotnējā Komisijas priekšlikumā [COM(2004)838] bija ierosināts, ka AZT paredzētajai summai jābūt proporcionālai AZT daļai 9. EAF. Tā kā AZT atbilst 1,30 % no ĀKK darbības apropriējumiem 9. EAF, summa, kas pieprasīta Kopienas palīdzības AZT finansēšanai laika posmam no 2008. līdz 2013. gadam, ir 294 miljoni euro. Saskaņā ar Padomes 2005. gada 16. decembra secinājumiem tiek sagaidīts, ka Eiropas Savienībai līdz 2008. gada 1. janvārim būs pievienojušās Bulgārija un Rumānija un ka tās dos ieguldījumu 10. EAF. Ja vajadzīgs, nākamajā lēmumā par iekšējā nolīguma pagaidu piemērošanu tiks paredzēti noteikumi attiecībā uz Bulgāriju un Rumāniju. Priekšlikums IEKŠĒJAIS NOLĪGUMS starp dalībvalstu valdību pārstāvjiem, kas tiekas Padomes sanāksmē, par Kopienas palīdzības finansēšanu daudzgadu finanšu shēmā laika posmam no 2008. līdz 2013. gadam saskaņā ar Partnerības nolīgumu starp Āfrikas, Karību jūras un Klusā okeāna valstīm un Eiropas Kopienu un tās dalībvalstīm, kurš parakstīts Kotonū (Beninā) 2000. gada 23. jūnijā un pārskatīts Luksemburgā (Luksemburgas Lielhercogistē) 2005. gada 25. jūnijā, un par finansiālas palīdzības piešķiršanu aizjūras zemēm un teritorijām, kurām piemēro EK Līguma ceturto daļu EIROPAS KOPIENAS DALĪBVALSTU VALDĪBU PĀRSTĀVJI, TIEKOTIES PADOMES SANĀKSMĒ, ņemot vērā Eiropas Kopienas dibināšanas līgumu, tā kā: (1) Partnerības nolīguma starp Āfrikas, Karību jūras reģiona un Klusā okeāna valstīm (turpmāk tekstā – „ĀKK”) un Eiropas Kopienu un tās dalībvalstīm, kas parakstīts Kotonū, Beninā 2000. gada 23. jūnijā un pārskatīts Luksemburgā, Luksemburgas Lielhercogistē 2005. gada 25. jūnijā (turpmāk tekstā – „ĀKK un EK nolīgums”), Ia. pielikuma 3. punktā paredzēts, ka „atkāpjoties no šā nolīguma 95. panta, par visiem nepieciešamajiem daudzgadu finanšu shēmas vai attiecīgo nolīguma daļu grozījumiem lemj Ministru padome” [1]. (2) ĀKK un EK Ministru Padome savā sanāksmē Portmorsbijā (Papua-Jaungvinejā) 2006. gada 1. un 2. jūnijā pieņēma ĀKK un EK nolīguma Ib. pielikumu un tajā vienojās, ka kopējā summa Kopienas palīdzībai ĀKK valstīm atbilstīgi daudzgadu finanšu shēmai laika posmam no 2008. līdz 2013. gadam saskaņā ar ĀKK un EK nolīgumu ir 22 682 miljoni euro no 10. Eiropas Attīstības fonda (turpmāk tekstā – „10. EAF”), kurā ieguldījumus sniedz dalībvalstis. (3) Padomes 2001. gada 27. novembra Lēmums 2001/822/EK par aizjūras zemju un teritoriju (turpmāk tekstā – „AZT”) asociāciju ar Eiropas Kopienu (turpmāk tekstā – „Asociācijas lēmums”) ir piemērojams līdz 2011. gada 31. decembrim. Līdz tam laikam tiks pieņemts jauns lēmums, pamatojoties uz Līguma 187. pantu. Padome līdz 2007. gada 31. decembrim pēc Komisijas priekšlikuma ar vienprātīgu lēmumu noteiks, ka finanšu palīdzības summa no 10. EAF tām AZT, kurām piemēro Līguma ceturto daļu, laika posmā no 2008. līdz 2013. gadam ir 294 miljoni euro. (4) Padomes 2005. gada 30. maija Lēmumā 2005/446/EK noteikts datums – 2007. gada 31. decembris –, pēc kura Komisijas pārvaldītos 9. EAF līdzekļus, Eiropas Investīciju bankas (turpmāk tekstā – „Banka”) pārvaldītās procentu subsīdijas un ieņēmumus no procentiem par šīm summām vairs nevar piesaistīt. Šo datumu var pārskatīt, ja vajadzīgs. (5) Lai īstenotu ĀKK un EK nolīgumu un Asociācijas lēmumu, jāizveido 10. EAF un jāpieņem procedūra līdzekļu piešķiršanai un dalībvalstu iemaksām šo līdzekļu izveidē. (6) Dalībvalstu valdību pārstāvji, tiekoties Padomes sanāksmē, ir vienojušies 10. EAF noteikt papildus summu – 859 miljonus euro – atbalsta izdevumiem, kas Komisijai radušies, plānojot un īstenojot EAF. (7) Jāizstrādā noteikumi finansiālās sadarbības pārvaldībai. (8) Padome 2000. gada 12. septembrī pieņēma Iekšējo nolīgumu starp dalībvalstu valdību pārstāvjiem, kas tiekas Padomes sanāksmē, par Kopienas palīdzības finansēšanu un pārvaldību atbilstīgi ĀKK un EK nolīguma Finanšu protokolam un par finansiālas palīdzības piešķiršanu aizjūras zemēm un teritorijām, kurām piemēro EK Līguma ceturto daļu[2]. (9) Komisijā jāizveido dalībvalstu valdību pārstāvju komiteja (turpmāk tekstā – „EAF komiteja”), un līdzīga komiteja jāizveido Bankā. Jāsaskaņo Komisijas un Bankas darbs, piemērojot ĀKK un EK nolīgumu un Asociācijas lēmuma attiecīgos noteikumus, pēc apspriešanās ar Komisiju un Banku, IR VIENOJUŠIES PAR TURPMĀKO. 1. NODAĻA FINANŠU LĪDZEKĻI 1. pants 10. EAF līdzekļi 1. Ar šo dalībvalstis izveido desmito Eiropas Attīstības fondu, turpmāk tekstā – „10. EAF”. 2. 10. EAF veido a) līdz pat 23 835 euro, ko dalībvalstis iemaksā šādi: Dalībvalsts | Iemaksa miljonos euro | Beļģija | 841,3755 | Bulgārija | 33,369 | Čehija | 121,5585 | Dānija | 476,700 | Vācija | 4886,175 | Igaunija | 11,9175 | Grieķija | 350,3745 | Spānija | 1871,0475 | Francija | 4659,7425 | Īrija | 216,8985 | Itālija | 3065,181 | Kipra | 21,4515 | Latvija | 16,6845 | Lietuva | 28,602 | Luksemburga | 64,3545 | Ungārija | 131,0925 | Malta | 7,1505 | Nīderlande | 1155,9975 | Austrija | 574,4235 | Polija | 309,855 | Portugāle | 274,1025 | Rumānija | 88,1895 | Slovēnija | 42,903 | Slovākija | 50,0535 | Somija | 350,3745 | Zviedrija | 653,079 | Apvienotā Karaliste | 3532,347 | 23 835,000 | 23 835 miljoni euro ir pieejami, līdzko ir stājusies spēkā daudzgadu finanšu shēma, un no tiem (i) 22 682 miljonus euro piešķir ĀKK valstu grupai, (ii) 294 miljonus euro piešķir AZT, (iii) 859 miljonus euro piešķir Komisijai 6. pantā minētajiem atbalsta izdevumiem, kas saistīti ar Komisijas veikto EAF plānošanu un īstenošanu; b) ĀKK un EK nolīguma I pielikumā un Asociācijas lēmuma II.A pielikumā minētie līdzekļi, kas piešķirti atbilstīgi 9. EAF, lai finansētu ieguldījumu mehānisma resursus, un uz ko neattiecas Padomes 2005. gada 30. maija Lēmums, ar kuru nosaka termiņu 9. EAF līdzekļu piesaistīšanai, un ko pārvalda saskaņā ar 10. EAF īstenošanas kārtību no datuma, kad stājas spēkā daudzgadu finanšu shēma laika posmam no 2008. līdz 2013. gadam saskaņā ar ĀKK un EK nolīgumu, un no datuma, kad stājas spēkā Padomes lēmumi par finansiālu palīdzību AZT laika posmā no 2008. līdz 2013. gadam. 3. Pēc 2007. gada 31. decembra vai pēc daudzgadu finanšu shēmas laika posmam no 2008. līdz 2013. gadam stāšanās spēkā, ja šis datums ir vēlāk, atlikumus par labu ĀKK no 9. EAF vai iepriekšējiem EAF un līdzekļus, kuri atsaistīti no projektiem šajos EAF, vairs nevar piesaistīt, izņemot atlikumus, kas radušies sistēmā, ar kuru garantē stabilitāti eksporta ieņēmumiem no primārajiem lauksaimniecības produktiem (STABEX) Eiropas Attīstības Fondos pirms 9. EAF, kā arī 2. punkta b) apakšpunktā minētos līdzekļus. 4. 10. EAF līdzekļu kopsumma aptver laika posmu no 2008. gada 1. janvāra līdz 2013. gada 31. decembrim. 10. EAF līdzekļus vairs nevar piesaistīt pēc 2013. gada 31. decembra, ja vien Padome pēc Komisijas priekšlikuma ar vienprātīgu lēmumu nenosaka citādi. 5. Ieņēmumus no procentiem, kas radušies no darbībām, kuras finansē atbilstīgi saistībām iepriekšējos EAF, un no šā panta 2. punktā minētajiem līdzekļiem, kas deponēti pie ĀKK un EK nolīguma IV pielikuma 37. panta 1. punktā minētajiem pilnvarotajiem maksātājiem Eiropā, pārskaita uz vienu vai vairākiem uz Komisijas vārda atvērtiem bankas kontiem un izmanto saskaņā ar 6. panta noteikumiem. 6. Ja Kopienai pievienojas kāda jauna valsts, 2. punktā norādīto iemaksu sadalījumu groza ar vienprātīgu Padomes lēmumu pēc Komisijas priekšlikuma. 7. Finanšu līdzekļus pielāgo ar vienprātīgu Padomes lēmumu saskaņā ar ĀKK un EK nolīguma 62. panta 2. punktu. 8. Ievērojot dalībvalstu apņemšanos ievērojami palielināt valsts palīdzību attīstības jomā laika posmā, kuru aptver daudzgadu finanšu shēma 2008. līdz 2013. gadam, dalībvalstis var darīt Komisijai pieejamus papildu līdzekļus, kas pārsniedz 2. punktā minēto summu, dodot ieguldījumu trasta fondos vai ĀKK esošu projektu un programmu finansēšanai un līdzfinansēšanai, kuras atbilstīgi ĀKK un EK nolīgumam pārvalda Komisija vai Banka. Īstenošanas kārtību attiecībā uz šādiem līdzekļiem, aptverot arī 6. pantā minētos papildus atbalsta izdevumus, kas rodas Komisijai vai Bankai, izstrādā 9. pantā minētajās regulās. Ja šādus papildu līdzekļus dara pieejamus ar dalībvalstu vienprātīgu lēmumu atbilstīgi iemaksu sadalījumam 2. punktā, tos pārvalda saskaņā ar 8. pantā noteiktajām pārvaldības procedūrām. 9. Līdz 10. EAF darbības beigām dalībvalstis saskaņā ar ĀKK un EK nolīguma 1b. pielikuma 7. punktu novērtē saistību un izmaksājumu izpildes līmeni, kā arī sniegtās palīdzības rezultātus un ietekmi, pamatojoties uz snieguma pārskatīšanu, ko Padome uzsākusi pēc Komisijas 2010. gadā sagatavotā priekšlikuma. Nepieciešamību pēc jauniem līdzekļiem finansiālās sadarbības atbalstam pēc 2013. gada nosaka arī ar šā novērtējuma palīdzību. 10. Dalībvalstis var līdz 2013. gada beigām vienprātīgi nolemt iekļaut budžetā visus 10. EAF nepiesaistītos atlikušos līdzekļus vai kādu to daļu. Saskaņā ar nolīguma Ia. pielikuma 3. punktu par daudzgadu finanšu shēmu par visām daudzgadu finanšu shēmā un saistītajos ĀKK un EK nolīguma elementos nepieciešamajām izmaiņām lemj ĀKK un EK Ministru padome. 2. pants ĀKK piešķirtie līdzekļi 1. 22 682 miljonus euro, kas minēti 1. panta 2. punkta a) apakšpunkta (i) nodalījumā, starp sadarbības instrumentiem sadala šādi: a) 18 940 miljonus euro – palīdzībai ilgtermiņa attīstības atbalstam, ko plāno valsts un reģionālā līmenī. Tos izmanto, lai i) finansētu valsts indikatīvās programmas saskaņā ar ĀKK un EK nolīguma IV pielikuma 1.–5. pantu, ii) finansētu reģionālās indikatīvās programmas reģionālās un starpreģionu sadarbības un integrācijas atbalstam saskaņā ar ĀKK un EK nolīguma IV pielikuma 6.–11. pantu, 13. panta 1. punktu un 14. pantu; b) 2242 miljonus euro – palīdzībai ĀKK iekšējās sadarbības un starpreģionu sadarbības atbalstam saskaņā ar ĀKK un EK nolīguma IV pielikuma 12. pantu, 13. panta 2. punktu un 14. pantu. Tas ietver palīdzību saistībā ar ĀKK un EK nolīgumam pievienotajā 1. protokolā minētā ĀKK Sekretariāta, Apvienotās parlamentārās asamblejas, kura izveidota ar ĀKK un EK nolīguma 17. pantu, un Uzņēmumu attīstības centra (CDE) un Lauksaimniecības attīstības centra (CTA) , kas minēti ĀKK un EK nolīguma III pielikuma noteikumos, darbības izdevumu daļu; c) daļu no a) un b) apakšpunktā paredzētajiem līdzekļiem var izmantot, lai reaģētu uz ārējiem satricinājumiem, un neparedzētām vajadzībām, tostarp, ja vajadzīgs, papildus īstermiņa humānai palīdzībai un neatliekamai palīdzībai valsts vai reģionālā līmenī saskaņā ar ĀKK un EK nolīguma 72. un 73. pantu, ja šādu atbalstu nevar finansēt no ES budžeta, vai atbalstam eksporta ieņēmumu īstermiņa svārstību gadījumā saskaņā ar ĀKK un EK nolīguma 68. pantu, vai miera nostiprināšanas, konfliktu novēršanas un atrisināšanas darbībām saskaņā ar ĀKK un EK nolīguma 11. pantu; d) 1500 miljonus euro – kā piešķīrumu Bankai, lai finansētu ieguldījumu mehānismu saskaņā ar ĀKK un EK nolīguma II pielikumā („Finansējuma noteikumi”) izstrādātajiem noteikumiem, ietverot papildu devumu apgrozības fonda veidā pārvaldītā ieguldījumu mehānisma resursos un maksājumus procentu likmju subsīdiju finansēšanai 10. EAF darbības laikā, kā paredzēts ĀKK un EK nolīguma II pielikuma 2. un 4. pantā. 2. Papildu finansējumu, kas minēts 1. panta 8. punktā, tiklīdz tas ir pieejams, pārvalda Komisija vai Banka. 1. panta 8. punkta pēdējā teikumā minētos papildu līdzekļus piešķir pēc vajadzības šā panta 1. punkta a) un b) apakšpunktā minētajiem mērķiem, pamatojoties uz ĀKK un EK Ministru padomes lēmumu saskaņā ar ĀKK un EK nolīguma Ia. pielikuma 3. punktu. 3. pants AZT piešķirtie līdzekļi 1. 294 miljonus euro, kas minēti 1. panta 2. punkta a) apakšpunkta (ii) nodalījumā, piešķir saskaņā ar Padomes lēmumu, kuru pieņem līdz 2007. gada 31. decembrim, par Asociācijas lēmuma grozīšanu saskaņā ar Līguma 187. pantu. 2. Ja kāda AZT kļūst neatkarīga un pievienojas ĀKK un EK nolīgumam, ar Padomes vienprātīgu lēmumu pēc Komisijas priekšlikuma 1. punktā norādīto summu samazina un attiecīgi palielina summas, kas minētas 2. punkta a) apakšpunktā. 4. pants Aizdevumi no Bankas pašu resursiem 1. Summai, ko piešķir 1. panta 2. punkta b) apakšpunktā minētajam ieguldījumu instrumentam 9. EAF, un 2. panta 1. punkta d) apakšpunktā minētajai summai pieskaita indikatīvu summu, kura nepārsniedz 1700 miljonus euro, aizdevumu veidā, ko Banka piešķir no saviem pašu resursiem. Šos resursus piešķir ĀKK un EK nolīguma II pielikumā izklāstītajiem mērķiem saskaņā ar Bankas statūtos paredzētajiem nosacījumiem un attiecīgajiem ieguldījumu finansējuma noteikumiem, kā noteikts minētajā II pielikumā un Asociācijas lēmumā. 2. Atsakoties no tiesībām iebilst, dalībvalstis apņemas proporcionāli savām iemaksām Bankas kapitālā būt par garantētāju Bankai attiecībā uz visām finanšu saistībām, kas rodas aizņēmējiem saistībā ar līgumiem, kurus Banka noslēgusi par aizņēmumiem no tās pašu resursiem, atbilstīgi ĀKK un EK nolīguma II pielikuma 1. pantam un attiecīgajiem Asociācijas lēmuma noteikumiem. 3. Šā panta 2. punktā minētā garantija nepārsniedz 75 % no Bankas piešķirtā kredīta kopējās summas visos aizdevuma līgumos, tomēr tā aptver visus riskus. 4. Par 2. punktā minētajām saistībām katra dalībvalsts un Banka slēdz garantiju līgumus. 5. pants Bankas pārvaldītās operācijas 1. Maksājumus Bankai saistībā ar ĀKK valstīm, AZT un Francijas aizjūras departamentiem piešķirtajiem īpašajiem aizdevumiem kopā ar ieņēmumiem no riska kapitāla operācijām EAF līdz 9. EAF kreditē dalībvalstīm proporcionāli to iemaksām EAF, ar kurām šīs summas saistās, ja vien Padome pēc Komisijas priekšlikuma vienprātīgi nelemj pārskaitīt tos rezervē vai piešķirt citiem mērķiem. 2. No summām, kuras kreditē dalībvalstīm, iepriekš atskaita Bankai pienākošos komisiju par aizdevumu pārvaldīšanu un 1. punktā minētajām operācijām. 3. Bankas gūtos ieņēmumus no operācijām 9. un 10. EAF ieguldījumu mehānismā izmanto turpmākām šā mehānisma operācijām saskaņā ar nolīguma II pielikuma 3. pantu, pirms tam atskaitot ārkārtas izdevumus un saistības, kas radušās saistībā ar šo mehānismu. 4. Bankai pilnībā atlīdzina par 3. punktā minētajām ieguldījumu mehānisma pārvaldības operācijām saskaņā ar ĀKK un EK nolīguma II pielikuma 3. panta 1.a punktu. 6. pants Līdzekļi, kas rezervēti atbalsta izdevumiem saistībā ar EAF 1. Līdzekļi atbalsta pasākumiem, kā minēts 1. panta 2. punkta a) apakšpunkta (iii) nodalījumā un 5. punktā, aptver izmaksas, kas saistās ar EAF plānošanu un īstenošanu un kas nav obligāti ietvertas stratēģijas atbalsta dokumentos un daudzgadu indikatīvajās programmās, kuras minētas 9. panta 1. punktā minētajā Padomes regulā. 2. Šie līdzekļi ir 4 % no līdzekļiem, ko pārvalda Komisija atbilstīgi ĀKK un EK nolīgumam un Asociācijas lēmumam, un šie līdzekļi atbalsta pasākumiem var aptvert izdevumus saistībā ar sagatavošanas, turpmākajiem, uzraudzības, grāmatvedības, revīzijas un novērtēšanas pasākumiem, kuri tieši nepieciešami Komisijas pārvaldīto EAF līdzekļu plānošanai un īstenošanai, kā arī izdevumus saistībā ar šo mērķu sasniegšanu, piemēram, attīstības politikas izpētes pasākumus, pētījumus, tikšanās, informēšanu, mācības un publikācijas, izdevumus saistībā ar datortīkliem informācijas apmaiņai un citus administratīvus un tehniskus izdevumus, kas Komisijai var rasties EAF pārvaldībā. Tie arī aptver izdevumus par nepieciešamo administratīvo atbalstu Komisijas galvenajā mītnē un delegācijās, lai vadītu operācijas, kuras finansē saskaņā ar ĀKK un EK nolīgumu un Asociācijas lēmumu. II NODAĻA ĪSTENOŠANA UN NOBEIGUMA NOTEIKUMI 7. pants Iemaksas 10. EAF 1. Ņemot vērā Bankas prognozes par ieguldījumu mehānisma pārvaldību un darbību, Komisija katru gadu līdz 15. oktobrim izstrādā un nosūta Padomei paziņojumu par saistībām, maksājumiem un aicinājumiem veikt iemaksas tajā un nākamajā budžeta gadā. Šīs summas balstās uz spēju faktiski sniegt ierosināto līdzekļu apjomu. Padome ar kvalificētu balsu vairākumu, kā noteikts 8. pantā, lemj par aicinājumu veikt iemaksas ikgadējo apjomu nākamajam gadam, norādot Komisijas un Bankas daļu. 2. Komisija un Padome nodrošina, lai iemaksas atbilstu noteiktajiem maksājumiem. Ja iemaksas, par kurām nolemts saskaņā ar 1. punktu, atšķiras no EAF faktiskajām vajadzībām attiecīgajā finanšu gadā, Komisija Padomei iesniedz priekšlikumus, lai grozītu iemaksu apjomus, un Padome, kā noteikts 8. pantā, pieņem lēmumu ar kvalificētu balsu vairākumu. 3. Attiecībā uz iepriekšējos EAF piesaistītu līdzekļu maksājumiem katras dalībvalsts iemaksas aprēķina proporcionāli katras dalībvalsts iemaksām 9. EAF. 4. Sīki izstrādāti noteikumi dalībvalstu iemaksu veikšanai ir noteikti 9. panta 2. punktā minētajā Finanšu regulā. 8. pants Eiropas Attīstības fonda komiteja 1. Saistībā ar Komisijas pārvaldītajiem 10. EAF līdzekļiem Komisija izveido komiteju (turpmāk tekstā – „EAF komiteja”), kurā ietilpst dalībvalstu valdību pārstāvji. EAF komiteju vada Komisijas pārstāvis, un sekretariātu tai nodrošina Komisija. Tās darbā piedalās Bankas pārstāvis. 2. EAF komitejā dalībvalstīm ir šāds balsu sadalījums: Dalībvalsts | Balsis | Beļģija | [35] | Bulgārija | [1] | Čehija | [5] | Dānija | [20] | Vācija | [205] | Igaunija | [1] | Grieķija | [15] | Spānija | [79] | Francija | [196] | Īrija | [9] | Itālija | [129] | Kipra | [1] | Latvija | [1] | Lietuva | [1] | Luksemburga | [3] | Ungārija | [6] | Malta | [1] | Nīderlande | [49] | Austrija | [24] | Polija | [13] | Portugāle | [12] | Rumānija | [4] | Slovēnija | [2] | Slovākija | [2] | Somija | [15] | Zviedrija | [27] | Apvienotā Karaliste | [148] | Kopā | [1001] | 3. EAF komiteja lemj ar kvalificētu vairākumu, kas ir [601] balss, „par” balsojot vismaz [13] dalībvalstīm. 4. Šā panta 2. punktā noteikto balsu sadalījumu un 3. punktā minēto kvalificēto vairākumu 1. panta 6. punktā minētajā gadījumā groza ar Padomes vienprātīgu lēmumu. 5. EAF komiteja pieņem savu reglamentu. 9. pants Īstenošanas noteikumi Šā nolīguma īstenošanai piemēro (1) regulu par plānošanas un lēmumu pieņemšanas procedūrām, kuru pirms ĀKK un EK nolīguma stāšanās spēkā pieņem Padome ar kvalificētu balsu vairākumu, kā noteikts 8. pantā, pēc Komisijas priekšlikuma un pēc Bankas atzinuma saņemšanas par jautājumiem, kas uz to attiecas; (2) Finanšu regulu, kuru pirms ĀKK un EK nolīguma stāšanās spēkā pieņem Padome ar kvalificētu balsu vairākumu, kā noteikts 8. pantā, pēc Komisijas priekšlikuma un pēc Bankas atzinuma saņemšanas par jautājumiem, kas uz to attiecas, un pēc atzinuma saņemšanas no Revīzijas palātas, kura izveidota saskaņā ar Eiropas Kopienas dibināšanas līguma 247. pantu (turpmāk tekstā – „Revīzijas palāta”). 10. pants Finansiālā īstenošana, grāmatvedība, revīzija un izpildes apstiprināšana 1. Komisija veic to līdzekļu, kurus tā pārvalda saskaņā ar 2. panta 1. punkta a) un b) apakšpunktu, 2. punktu un 6. pantu, finansiālo īstenošanu un veic projektu un programmu finansiālu izpildi saskaņā ar 9. panta 2. punktā minēto Finanšu regulu. Nepareizi izmaksātu summu atgūšanai izpildāmi Komisijas lēmumi saskaņā ar Eiropas Kopienas dibināšanas līguma 256. pantu. 2. Banka pārvalda ieguldījumu mehānismu un Kopienas vārdā veic tajā operācijas saskaņā ar 9. panta 2. punktā minētajā Finanšu regulā izstrādātajiem noteikumiem. To darot, Banka rīkojas Kopienas vārdā un uz tās risku. Tiesības, kas izriet no šīm operācijām, īpaši kreditora vai īpašnieka tiesības, pienākas dalībvalstīm. 3. Banka veic to operāciju finansiālo īstenošanu, kuras norisinās ar aizdevumiem no tās pašu resursiem, kā minēts 4. pantā, ja vajadzīgs, kopā ar procentu likmju subsīdijām no fonda maksājumu resursiem. 4. Komisija katram finanšu gadam sastāda un apstiprina EAF pārskatus un nosūta tos Eiropas Parlamentam, Padomei un Revīzijas palātai. 5. Komisija 9. pantā minēto informāciju dara pieejamu Revīzijas palātai, lai tā uz dokumentu pamata varētu veikt pārbaudes attiecībā uz palīdzību, kas sniegta no EAF līdzekļiem. 6. Banka katru gadu nosūta Komisijai un Padomei gada pārskatu par to operāciju īstenošanu, kuras finansē no Bankas pārvaldītajiem EAF resursiem. 7. Ievērojot 9. panta noteikumus, Revīzijas palāta attiecībā uz EAF operācijām īsteno pilnvaras, kas tai piešķirtas ar Eiropas Kopienas dibināšanas līguma 248. pantu. Nosacījumi Revīzijas palātas pilnvaru īstenošanai ir izstrādāti 9. panta 2. punktā minētajā Finanšu regulā. 8. EAF finansiālās pārvaldības izpildes apstiprināšanu, izņemot par Bankas pārvaldītajām operācijām, Komisijai sniedz Eiropas Parlaments pēc Padomes ieteikuma, kura lemj ar kvalificētu balsu vairākumu, kā noteikts 8. pantā. 9. No EAF līdzekļiem, kurus pārvalda Banka, finansētajām operācijām piemēro kontroles un izpildes apstiprināšanas procedūru, kas noteikta Bankas Statūtos attiecībā uz visām tās darbībām. 11. pants Pārskatīšanas klauzula II nodaļas pantus var grozīt Padome ar vienprātīgu lēmumu pēc Komisijas priekšlikuma. Banku piesaista Komisijas priekšlikumam tajos jautājumos, kas saistīti ar tās darbībām un ar ieguldījumu mehānismu. 12. pants Ratifikācija, stāšanās spēkā un darbības ilgums 1. Katra dalībvalsts apstiprina šo nolīgumu saskaņā ar tās konstitucionālajām prasībām. Katras dalībvalsts valdība paziņo Eiropas Savienības Padomes Ģenerālsekretariātam par to procedūru pabeigšanu, kuras vajadzīgas, lai šis nolīgums stātos spēkā. 2. Šis nolīgums stājas spēkā otrā mēneša pirmajā dienā pēc tam, kad pēdējā dalībvalsts paziņojusi par šā nolīguma apstiprināšanu. 3. Šis nolīgums noslēgts uz tādu pašu termiņu kā daudzgadu finanšu shēma ĀKK un EK nolīguma Ib. pielikumā. Tomēr, neskarot 1. panta 4. punktu, šis nolīgums paliek spēkā tik ilgi, cik vajadzīgs, lai pilnīgi izpildītu visas darbības, kuras finansē atbilstīgi ĀKK un EK nolīgumam un Asociācijas lēmumam un minētajai daudzgadu finanšu shēmai. 13. pants Autentiskās valodas Šo nolīgumu, kas sastādīts vienā oriģināleksemplārā angļu, bulgāru, čehu, dāņu, franču, grieķu, holandiešu, igauņu, itāliešu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā un kura visi teksti ir vienlīdz autentiski, deponē Eiropas Savienības Padomes Ģenerālsekretariāta arhīvā, kas izsniedz apstiprinātu norakstu katras parakstītājas valsts valdībai. Briselē, Paraksti [1] OV L 287, 28.10.2005. [2] OV L 317, 15.12.2000.